L’Adolescence Clémentine/Epitaphes
<div class="text">

Epitaphes

I De Jane Bonté

Cy est le corps de Jane Bonté bouté:
L'esprit au Ciel est par bonté monté.

II De Longueil, homme docte

O Viateur, cy dessoubz gist Longueil:
A quoi tient il, que ne meines long dueil,
Quand tu entends sa vie consommée?
N'as tu encor entendu Renommée
Par les Climatz, qui son renom insigne
Va publiant à voix, trompe, et buccine?
Si as pour vray: mais si grande est la gloire,
Qu'en as ouy, que tu ne le peulx croire.
   Va lire donc (pour en estre asseuré)
Ses beaulx escriptz de stille mesuré:
Lors seulement ne croiras son hault pris,
Mais aprendras, tant sois tu bien apris.
Si te sera son bruit tout véritable,
Et la grandeur de ses faictz profitable.

III De feu honneste personne, le petit Argentier Paulmier d'Orleans

Cy gist le corps d'ung petit Argentier,
Qui eut le cueur si bon, large, et entier,
Qu'en son vivant n'assembla bien aulcun,
Fors seulement l'amytié de chascun:
Laquelle gist avec luy (comme pense)
Et a laissé pour toute recompense
A ses Amys le regret de sa mort.
   Doncque, Passant, si pitié te remord,
Ou si ton cueur quelcque dueil en reçoit,
Souhaitte luy (à tout le moins) qu'il soit
Autant aymé de Dieu, tout pur, et munde,
Comme il estoit du miserable Monde.

IV De Maistre André le Voust, Medecin du Duc d'Alençon

Celluy qui prolongeoit la vie des humains,
A la sienne perdue, au dommaige de maintz.
Helas c'estoit le bon feu maistre André le Voust,
Jadis Alençonnoys, ores pasture, et goust
De terrestre vermine: et ores revestu
de Cercueil, et de Tumbe, et jadis de Vertu.
Or est mort Medecin du bon Duc d'Alençon:
A Nature ainsi fault tous paier la rençon.

V De Noble Damoyselle Parisienne, Katherine Budé

Mort a ravy Katherine Budé.
Cy gist le corps: helas, qui l'eust cuydé?
Elle estoit jeune, en bon point, belle, et blanche.
   Tout cela chet, comme fleurs de la branche.
N'y pensons plus. Voyre, mais du renom,
Qu'elle merite, en diray je rien? non.
Car du Mary les larmes pour le moins
De sa bonté sont souffisans tesmoings.